તેથી ચીનનું પણ દબાણ હોવાનું મનાય છે કે થોડો સમય કાઢી લેવો. ઉત્તર કોરિયાની પોતાની મજબૂરી અને સમજદારી એ છે કે થોડો સમય વાટાઘાટોમાં કાઢી નાખવો. આંતરિક સ્થિતિ કેવી છે તેનું સાચું ચિત્ર આટલા વર્ષો કદી મળ્યું નથી, પરંતુ વચ્ચે વચ્ચે ઉત્તર કોરિયાની માહિતી બહાર આવી જાય તે દર્શાવે છે કે બહુ સારી સ્થિતિ નથી.જે પણ સ્થિતિ હોય, અત્યારે ઉત્તર કોરિયાના મામલે ઊભી થયેલી તંગદિલી હળવી થઈ છે. પ્રતિસાદમાં અમેરિકાના પ્રમુખ ટ્રમ્પે પણ ટ્વીટ કર્યું હતું કે ઘણા વર્ષો પછી પહેલીવાર બધા જ પક્ષો ગંભીરતાથી પ્રયાસોમાં લાગ્યા છે. આશા ઠગારી પણ નીવડી શકે, પરંતુ અમેરિકા બંને રીતે (યુદ્ધ કે સમાધાન) આગળ વધવા મક્કમ છે. અમેરિકામાં કેટલાક ફેરફાર થયા છે. ઉત્તર કોરિયા માટેની નીતિ પર કામ કરનારા એક સિનિયર અમલદારે હમણાં જ અચાનક રાજીનામું આપી દીધું છે. આ બધી ગતિવિધિથી જાણકારો એવો અર્થ કાઢી રહ્યા છે કે બંને પક્ષો પર આંતરરાષ્ટ્રીય દબાણ હતું તેને હળવું કરવા અને ટાઇમ પાસ કરવા માટે કોશિશ થઈ રહી છે. તેનો અર્થ એ કે ઉત્તર કોરિયાના મુદ્દે કોઈ મોટો વળાંક હજી આવ્યો નથી. અમેરિકાની કે ઉત્તર કોરિયાની પોતાની નીતિ યથાવત જ રહી છે, પણ તાત્કાલિક તેમાં કોઈ ભડકો ના થાય તેની કાળજી હાલ લેવાની છે. એકવાર અણુશસ્ત્રો મેળવ્યા પછી તેનો ત્યાગ કરવાનું કોઈ દેશ માટે સહેલું નથી હોતું. ઇરાનને નિયંત્રણમાં રાખી શકાયું છે, પણ તે ફરી સક્રિય થાય તો અણુબોમ્બ બનાવવો તેના માટે અઘરો ના પણ રહે. તેની સામે ઉત્તર કોરિયા વર્ષોથી અણુક્ષમતા હાંસલ કરી ચૂક્યું છે અને તેમાં કુશળતા પણ પ્રાપ્ત કરી ચૂક્યું છે.